**NUORISOYHDISTYSTEN AVUSTUSSÄÄNTÖ, voimassa 1.2.2023 alkaen**

# YLEISTÄ

# Hyvinvointilautakunta myöntää toiminta- ja kohdeavustuksia harkintansa mukaan nurmijärveläisille nuorisoyhdistyksille ja nuorten toimintaryhmille, jotka edistävät kunnan strategian toteutumista sekä täydentävät tai monipuolistavat kunnan tarjoamia palveluita kohderyhmälle. Kohdeavustusta voidaan myöntää myös rekisteröidylle Nurmijärven ulkopuoliselle lasten ja nuorten toimintaa järjestävälle nuorisoyhdistykselle, mikäli nuorisoyhdistyksen toiminta täyttää avustussäännön ehdot.

Avustukset on tarkoitettu alle 29-vuotiaiden nuorten harrastustoiminnan, osallisuuden, kasvun ja hyvinvoinnin edistämiseen ja tukemiseen.

Avustuksella ei voi kattaa toiminnan kuluja kokonaisuudessaan, vaan avustettavalla tulee olla omaa varainhankintaa.

Avustuksia myönnettäessä noudatetaan kunnanhallituksen 29.1.2018 hyväksymiä Nurmijärven kunnan yhdistyksille myöntämien toiminta-avustusten yleisiä periaatteita.

# AVUSTUSTEN HAKEMINEN

Avustusten hakemisesta ilmoitetaan kunnan virallisessa ilmoituslehdessä ja kunnan verkkosivuilla. Avustukset ovat haettavana maaliskuun loppuun mennessä (www.nurmijarvi.fi).

# AVUSTUSMUODOT

## 3.1. Toiminta-avustus

Toiminta-avustusta myönnetään nurmijärveläisen nuorisoyhdistyksen ja nuorten toimintaryhmien sääntömääräisen ja koko vuoden kestävän säännöllisen toiminnan tukemiseen.

**3.2. Kohdeavustus**

Kohdeavustusta myönnetään nurmijärveläisen nuorisoyhdistyksen tai nuorten toimintaryhmän kertaluontoiseen toimintaan. Kohdeavustusta voidaan myöntää myös Nurmijärven ulkopuoliselle nuorisoyhdistykselle kertaluontoiseen toimintaan, kun toiminnan arvioidaan edistävän nurmijärveläisten lasten ja nuorten hyvinvointia.

Kohdeavustusta voidaan myöntää projektin, leirin, matkan ja tapahtuman järjestämiseen tai toimitilan vuokraan sekä yhdistysten toimihenkilöiden ja ohjaajien kouluttamiseen. Toimitilavuokraan ei myönnetä avustusta Nurmijärven ulkopuolisille nuorisoyhdistyksille.

# AVUSTUKSEN MYÖNTÄMISEN EHDOT

Avustusta myönnetään vain yhden hallintokunnan määrärahoista. Avustus on käytettävä sen kalenterivuoden aikana, jolle avustus on myönnetty. Avustuksen hakijan tulee toimittaa toimintaan ja talouteen liittyvät asiakirjat hakemuksensa liitteeksi.

## 4.1. Toiminta-avustusta voi saada

* Rekisteröity nurmijärveläinen nuorisoyhdistys
* Valtakunnallinen nuorisojärjestön paikallinen jäsenyhdistys, jonka jäsenistä vähintään 2/3 on alle 29-vuotiaita.
* Rekisteröidyn nurmijärveläisen aikuisjärjestön nuorisotoimintaryhmä tai -osasto, jonka nuorisotoiminnan kirjanpito on erotettavissa pääjärjestöstä.
* Nurmijärveläinen nuorten toimintaryhmä, joka on järjestäytynyt, ja jonka jäsenet ovat alle 29-vuotiaita täysi-ikäisiä. Toimintaryhmän toiminnan tulee olla toiminut yhdistyksen kaltaisesti vähintään vuoden ennen avustuksen hakemista.

**4.2. Kohdeavustusta voi saada**

* Rekisteröity nurmijärveläinen nuorisoyhdistys tai rekisteröity Nurmijärven ulkopuolinen nuorisoyhdistys, jonka toiminta kohdentuu nurmijärveläisiin lapsiin ja nuoriin.
* Valtakunnallinen nuorisojärjestön paikallinen jäsenyhdistys, jonka jäsenistä vähintään 2/3 on alle 29-vuotiaita.
* Rekisteröidyn nurmijärveläisen aikuisjärjestön nuorisotoimintaryhmä tai -osasto, jonka nuorisotoiminnan kirjanpito on erotettavissa pääjärjestöstä.
* Nurmijärveläinen nuorten toimintaryhmä, joka on järjestäytynyt, ja jonka jäsenet ovat alle 29-vuotiaita täysi-ikäisiä. Toimintaryhmän toiminnan tulee olla toiminut yhdistyksen kaltaisesti vähintään vuoden ennen avustuksen hakemista.
  1. **Kohdeavustuksen hakemiseen ja myöntämiseen liittyviä lisäehtoja**

Kohdeavustusta voi hakea

* kertaluonteisiin projekteihin, matkoihin ja tapahtumiin
* nuorille suunnatun tapahtuman toteuttamiseen
* uusien työmuotojen kokeiluun
* matka-avustusta koti- ja ulkomaille suuntautuneisiin edustus- ja esiintymismatkoihin
* toimintaa palvelevan kaluston tai välineistön hankkimiseen

Kohdeavustusta voi hakea joko ennen tapahtuman järjestämistä tai tapahtuman toteuttamisen jälkeen. Ennakkoon myönnetyistä avustuksista tulee toimittaa hyväksyttävä selvitys avustuksen käytöstä.

Avustusta toimitilaan voi hakea suorana vuokra-avustuksena, jolloin avustus maksetaan kuitteja vastaan tai ennakkona vuokra-arviota vastaan. Kohdeavustusta voidaan myöntää myös tilan ylläpidosta aiheutuviin kuluihin. Tällöin avustusta määriteltäessä huomioidaan tilassa toteutettava nuorisotoiminta. Avustusta saaneita yhdistyksiä velvoitetaan pitämään seurantaa tilan käytöstä.

Kohdeavustusta nuorisoleiritoimintaan voi hakea vähintään kolme vuorokautta kestävälle leirille, yhdistyksen itsensä järjestämälle leirille tai piirin/keskusliiton järjestämälle leirille osallistumiseen. Avustuksen perusteena käytetään leirivuorokautta (= leiriläisten määrä x leiripäivät).

Avustusta ohjaajien ja toimihenkilöiden koulutuksesta aiheutuneisiin kustannuksiin voi hakea kurssien osanottomaksuihin ja matkakuluihin (halvinta kulkuneuvoa käyttäen).

### TOIMINTA- JA KOHDEAVUSTUSTA EI MYÖNNETÄ

* valtakunnallisiin urheilu-, liikunta-, raittius- tai kulttuurijärjestöihin kuuluvien paikallisten yhdistysten nuorisotoimintaan
* koulujen ja oppilaitosten sekä näissä toimivien yhdistysten toimesta järjestettävään nuorisotoimintaan
* sellaisille nuorisoryhmille, joiden toimintaa järjestetään kunnan toimesta tai tukemana
* yritystoimintaan
* yksityishenkilöille